Raudonasis ponso
Raudonasis ponso, maisto raudonasis 7, ponso 4R, košenilio raudonasis A – sintetinis vandenyje tirpus maisto dažiklis, suteikiantis raudoną spalvą. Naudojamas kepiniuose, mėsos bei pieno produktuose, gėrimuose ir kitokiuose maisto gaminiuose. Europoje žymimas kaip maisto priedas E124. Draudžiamas naudoti maisto pramonėje JAV ir Kanadoje. Europos maisto saugos tarnyba 2009 m. iš naujo peržiūrėjo su raudonojo ponso poveikiu sveikatai susijusius tyrimus ir liko prie ankstesnės nuomonės, kad dažiklis yra saugus, tačiau sumažino priimtiną per parą su maistu gaunama normą nuo 4 iki 0,7 mg vienam kūno masės kg. VMVT skelbia, kad maisto produkte esant raudonojo ponso, etiketėje privalomas papildomas užrašas „gali neigiamai paveikti vaikų aktyvumą ir dėmesį.“